遊盤谷
作者：杜牧
朝代：唐

paragraphs: 巉巖太行高，其下有幽谷。
環繞兩峰間，盤向廓山腹。
甘泉注肥疇，茂草映修木。
勢阻絶諠譁，巖深易潛伏。
昔人有李愿，築地一居獨。
白鳥依蘆塘，菰花映茅屋。
心怡適所安，憂大反忘慾。
掉頭不肯應，謂我此樂足。
友人韓昌黎，文章驚世俗。
長言貴生毛，落落燦珠玉。
好事買名石，鐫文寄崖隩。
已經三十年，磨滅僅可讀。
我來不復見，命吏廣追逐。
訪知石氏遇，猶畏長官督。
不愛石上字，秋風一砧覆。
易之以千金，復使置巖麓。
從此生光輝，萬古從瞻矚。
（見《古今圖書集成·山川典》卷四八《太行山部》）。